চণ্ডীগড়ে আপ-কংগ্রেসে ধাক্কা, মেয়র নির্বাচনে জিতল বিজেপি

ওয়েব ডেস্ক: চণ্ডীগড়ের মেয়র নির্বাচনে (Chandigarh Mayoral Election) জোর ধাক্কা খেল কংগ্রেস (Congress) এবং আম আদমি পার্টি (AAP)। দুই দলের জোটকে হারিয়ে দিয়েছে বিজেপি (BJP)। আপ-কংগ্রেস জোটের ১৭টি ভোটের পাশাপাশি ১৯টি ভোট পেয়েছে বিজেপি। তাই আপ-এর প্রার্থী প্রেম লতাকে (Prem Lata) হারিয়ে চণ্ডীগড়ের নতুন মেয়র পদ্ম শিবিরের প্রার্থী হরপ্রীত কৌর বাবলা (Harpreet Kaur Babla)।

পঞ্জাব ও হরিয়ানার রাজধানী শহরের মেয়র নির্বাচন নিয়ে বেশ উত্তেজনা ছিল। উত্তেজনা আরও বাড়ে কংগ্রেস এবং আপ জোট বাঁধলে। আপের প্রার্থী প্রেম লতাকে সমর্থন দেয় কংগ্রেস। বৃহস্পতিবার বেলা ১১.২০টায় ভোটদান শুরু হয়, শেষ হয়ে যায় ঘণ্টাখানেকের মধ্যেই।

আরও পড়ুন: সঞ্জয়-সাজার বিতর্কের আবহে মৃত্যুদণ্ড নিয়ে এ কী বলল সুপ্রিম কোর্ট!

চণ্ডীগড় মিউনিসিপ্যাল কর্পোরেশনের সদস্য সংখ্যা ৩৫। নির্বাচিত কাউন্সিলররা ছাড়াও এক্স অফিসিও সদস্য হিসেবে ভোটদানের অধিকার রয়েছে চণ্ডীগড়ের সাংসদের। এদিনের নির্বাচনের আগে আপ-এর ১৩ জন, কংগ্রেসের ছয়জন এবং বিজেপির ১৬ জন কাউন্সিলর এবং কংগ্রেস সাংসদের ভোট ছিল।

নির্বাচনের কিছুদিন আগেই কংগ্রেসের কাউন্সিলর গুরবক্স রাওয়াত বিজেপিতে যোগ দেন, ফলে পদ্ম শিবিরের ভোটসংখ্যা বেড়ে ১৬ হয়ে যায়। এদিনের ভোট করানো হয় গোপন ব্যালটে। মনোনয়নপ্রাপ্ত কাউন্সিলর রামনিক সিং প্রিসাইডিং অফিসার হিসেবে ছিলেন। পঞ্জাব ও হরিয়ানা হাইকোর্টের বিচারপতি জয়শ্রী ঠাকুরকে পর্যবেক্ষক হিসেবে নিয়োগ করে সুপ্রিম কোর্ট। পুরো নির্বাচন প্রক্রিয়া ভিডিওগ্রাফি করারও নির্দেশ দেয় শীর্ষ আদালত।